За трета поредна година катедра „Счетоводна отчетност“ към ИУ-Варна организира ученическа олимпиада по счетоводство като част от Национална университетска олимпиада за ученици. В секция „Счетоводство и одит“ участие взеха 270 ученици и техните учители от 17 училища от Шумен, Стара Загора, Варна, Ямбол, Сливен, Търговище, Разград, Добрич, Бургас, Кърджали, Хасково, Силистра и 3 студенти от ИУ - Варна. Учениците мериха сили в две направления – юбилейна кръгла маса на тема „Счетоводството-традиции и бъдеще“, посветена на 95-годишнината на катедрата и тест по счетоводство. И тази година доброто представяне на средношколците надмина очакванията на организационния комитет и доказа, че интересът от изучаване на счетоводни дисциплини нараства.

В дискусионния форум, проведен в конферентната зала 446 на университета, доклади, посветени на традициите и бъдещето на счетоводната наука и професия, представиха 34 ученици от различни училища. Те демонстрираха впечатляващи познания по счетоводство, а членовете на журито и всички гости видяха бъдещето на професията през погледа на младите хора. Петчленното жури взе трудно решение и отличи с първите три призови места Виктория Теодорова Михайлова, 11 клас, ВТГ „Г. С. Раковски“ гр. Варна; Джулияна Стойкова Димитрова, 11 клас, ПГИ „Ал. Константинов” гр. Кърджали; Йозлям Октай Исмет, 12 клас, ПГСУАУ „А. Буров“ гр. Силистра.

При изключителен интерес премина и теста по Счетоводство, който тази година участниците решаваха в електронен вариант в тестовия център на университета. Всички ученици показаха завидни знания и олимпийски дух, а най-добре представилите се заеха призовите места. Победителите получават правото да участват в кандидатстудентската кампания без полагане на конкурсен изпит, както и освобождаване от една или две семестриални такси за първата учебна година.

Огромният интерес към счетоводната наука и запазените традициите в изучаването на счетоводни дисциплини носят заряда на знанието в средношколците и са сигурен гарант за бъдещите им успехи.